Negdje na kraju, u zatišju
Negdje na kraju, u zatišju je progresivna rock poema sarajevskog muzičkog sastava Indexi. Snimljena je 11. oktobra 1969. godine u studiju Radio Sarajeva. Melodiju je komponirao gitarist Indexa Slobodan "Bodo" Kovačević na stihove Želimira Altarca Čička jednog od utemeljitelja sarajevske muzičke scene. Stihove je na početku i kraju kompozicije recitirao glumac Branko Ličen. Čičak je naknadno napisao stihove i za pjevni dio u ovoj pjesmi. To je bila prva rock pjesma na tadašnjoj jugoslavenskoj rock sceni koja je trajala 11:41 minuta. Bio je to pionirski pokušaj praćenja zbivanja na svjetskoj sceni autora i izvođača, koji su tražili novi muzičko-poetski avangardni način izražavanja, izvan već ustaljenih trominutnih ljubavnih pjesama. Tokom naredne godine bez obzira na dužinu trajanja, bila je proglašena najslušanijom pjesmom po izboru slušalaca na "Radio Sarajevu" u hit emisiji "Deset gramofona" voditelja Vlatka Markovića.